

Αρκαλοχώρι, 02/ 06 /2025

Προς: ΜΜΕ

**ΔΕΛΤΙΟ ΤΥΠΟΥ**

**Διαγραφή χρέους και όφελος για το Δήμο Μινώα Πεδιάδας 888.424,24 ευρώ (746.987,00 από Δημόσιο και 141.537,24 ευρώ από ΕΦΚΑ)**

Ο Δήμος Μινώα Πεδιάδας δικαιώθηκε μετά από επίμονη προσπάθεια με διαγραφή ποσού 746.987,00 ευρώ, από χρέος προς το Δημόσιο, όπως προβλέπει πρόσφατη η απόφαση της ΑΑΔΕ (Γ.Δ.ΗΛΕ.Δ.) με οδηγίες προς την ΔΟΥ Ηρακλείου για την εκ νέου ρύθμιση της οφειλής του Δήμου, ύψους 1.691.553,69 ευρώ που προερχόταν από τη ΔΕΠΑ και είχε ρυθμιστεί στις 21/11/2019.

Υπενθυμίζουμε ότι το Σεπτέμβριο του 2024, ο Δήμος είχε πετύχει διαγραφή ποσού 141.537,24 ευρώ, με την επαναρύθμιση του χρέους προς τον ΕΦΚΑ, ύψους 570.629,24 ευρώ που προερχόταν από τη ΔΕΠΑ και είχε επίσης ρυθμιστεί στις 21/11/2019.

Μετά από την εξέλιξη ο Δήμαρχος Μινώα Πεδιάδας Βασίλης Κεγκέρογλου δήλωσε:

«Η επαναρύθμιση των οφειλών της ΔΕΠΑ που πετύχαμε έχει ένα πολύ σημαντικό όφελος για τον Δήμο, ύψους 888.424,24 ευρώ (746.987,00 από Δημόσιο και 141.537,24 ευρώ από ΕΦΚΑ) που απαίτησε επιμονή και σχεδιασμένες ενέργειες προς κάθε κατεύθυνση, οι οποίες ξεκίνησαν από τη νομοθετική ρύθμιση που πετύχαμε στη Βουλή το 2020 και ολοκληρώνονται με την πρόσφατη απόφαση της ΑΑΔΕ. Θέλω να ευχαριστήσω τους συνεργάτες μου και τα στελέχη του Δήμου που συνέβαλαν σε αυτή τη προσπάθεια αλλά και τα στελέχη τόσο της ΑΑΔΕ και της ΔΟΥ Ηρακλείου, όσο και του ΕΦΚΑ Κρήτης και της Περιφερειακής Δ/νσης ΚΕΑΟ Κρήτης για την καλή συνεργασία με την οποία πετύχαμε μια δίκαιη λύση σε ένα πρόβλημα του παρελθόντος».

**Το ιστορικό της επαναρύθμισης**

Μετά την αποδοχή του χρέους και την επαχθή ρύθμιση που υπέγραψε ο Δήμος το 2019, ο Δήμαρχος Μινώα Πεδιάδας Βασίλης Κεγκέρογλου, ως Βουλευτής τότε, εισηγήθηκε τροπολογία που εντάχθηκε ως άρθρο 123 στο νόμο 4674/2020 για την πλήρη απαλλαγή του Δήμου από τις προσαυξήσεις πρόσθετων φόρων και των προστίμων που ανέρχονταν στο ποσό των 1.067.124,25 ευρώ για το Δημόσιο και 202.196,06 ευρώ για τον ΕΦΚΑ αλλά δυστυχώς ο Δήμος τότε για άγνωστους λόγους, δεν αξιοποίησε την ευνοϊκή αυτή διάταξη που είχε ημερομηνία λήξης.

Στη συνέχεια με συνεχείς παρεμβάσεις, ο Δήμαρχος Βασίλης Κεγκέρογλου ως βουλευτής τότε, μαζί με άλλους βουλευτές, το 2022, πέτυχε την ρύθμιση του άρθρου 45 του ν.4954/2022, η οποία όμως προέβλεπε την απαλλαγή του 70% των προσαυξήσεων/πρόσθετων φόρων και προστίμων.

Η νέα Δημοτική Αρχή με συντονισμένες και καλά σχεδιασμένες ενέργειες αλλά και επίμονη προσπάθεια, με νεότερη απόφαση του Δημοτικού Συμβουλίου το 2024 -αφού η αρχική απόφαση του 2023 ήταν ανενεργή και δεν προχωρούσε- πέτυχε και την επαναρύθμιση των χρεών, με διαγραφή του 70% των προσαυξήσεων, πρόσθετων φόρων και προστίμων που ανέρχονται σε 746.987 ευρώ προς το Δημόσιο και 141.537,24 ευρώ προς τον ΕΦΚΑ, ήτοι 888.424,24 ευρώ.